Մերի Փոփինս (ժապաւէն, 1964)

Մերի Փոփինս (անգլ․՝ Mary Poppins), Ուոլթ Տիզնի ընկերութեան կողմէ 1964-ին արտադրուած երեւակայական երաժշտական ժապաւէն, յենուած Փամելա Լինտոն Թրավըրսի "Մերի Փոփինս" մանկապատանեկան պատմութիւններուն շարքին:  Բեմադրիչն է՝ Ռոպերթ Սթիվենսըն։  Ժապաւէնին երաժշտութեան ու երգերուն հեղինակներն են Շըրմեն եղբայրները, իսկ թատրերգութեան ՝ Պիլ Ուոլշ եւ Տոն Տանկրատի: 
Օսքար Մրցանակի (Ամերիկայի Ակատեմիոյ), 37-րդ մրցանակներու բաշխման կը ներկայանայ 13 թեկնածութեամբ եւ կ՛արժանանայ անոնցմէ հինգին․ լաւագոյն դերասանուհի՝ Ճիւլի Անտրիուս,  նորարար Երաժշտութիւն՝ «Չիմ –Չիմ- Չիմի» երգ, երաժշտութեան աշխատասիրութիւն (նորարար յօրինում)՝ Ռիչարտ Շըրմեն եւ Ռոպերթ Շըրմեն,  ժապաւէնի սարքաւորում՝ Քոթըն Ուորպըրթըն եւ տեսողական գործադրում՝ Փիթըր Էլենշօ, Իւսթըս Լայսեթ եւ Համիլթոն Լըսքա։


== Ժապաւէնի մասին հակիրճ տեղեկութիւններ ==

Ժապաւէնը լրիւ նկարահանուած է Ուոլթ Տիզնի Ընկերութեան տարածուն արուեստանոցին մէջ (Walt Disney Studios Burbank), ծանօթ նաեւ իբրեւ՝ Ուոլթ Տիզնի Պըրպանք Արուեստանոցներ։ Գործածուած են Լոնտոնի շրջակայքի տեսարաններու նկարչութիւններ։ 
Առաջին անգամ ֆիլմը կը ցուցադրուի Լոս Անճելըսի մէջ 1964, 27 Օգոստոսին, մեծ յաջողութեամբ։  

Մերի Փոփինս ժապաւէնը կը նկատուի Ուոլթ Տիզնիի լաւագոյն արտադրութիւններէն եւ անոր միակ ժապաւէնն է որ իր ողջ կեանքին ընթացքին արժանացած է «Լաւագոյն Ժապաւէն» մրցանակին։
2013-ին Ա․Մ․Ն․ Ծերակոյտի հովանաւորութեան տակ գործող Ազգային Գրադարան Հիմնարկը Library of Congress (LC) «Մերի Փոփինս» ժապաւէնը ընտրած է իբրեւ մշակութային, պատմական, գեղագիտական արժէք ունեցող եւ պահպանման ենթակայ Ա․Մ․Ն․ «Ազգային Ժապաւէններու Արձանագրութեան» ցուցակին National Film Registry (NFR) համար։ 

Ժապաւէնի արտադրութեան պատմութեան շուրջ կենսավաւերագրական թատերախաղ մը կը ներկայացուի 20 Հոկտեմբեր 2013-ին, իսկ «Մերի Փոփինս կը վերադառնայ» պիտակին տակ ժապաւէններու շարքը առաջին անգամ հանրութեան կը ներկայացուի 19 Դեկտեմբեր 2018-ին։
Պատմութեան անցած է նշանաւոր շուտասելուկը՝ Սուփերքալիֆրաճիլիստիքեքսփիալիտոշիուս։ 


== Ժապաւէնին նիւթը ==

Ժապաւէնը մեզ կը ճամբորդէ Եդուարդեան (Եդուարդ Է․ թագաւորութեան շրջան, 1901- 1910) Լոնտոն՝ 1910-ի գարնան։ Չերի Թրի Լէյն փողոցին թիւ 17 տան մէջ կը բնակի Պանքս ընտանիքը․ պարոն Ճորճ Պանքս, կողակիցը՝ Ուինիֆըրտ եւ երկու զաւակները։ Ճորճ  եւ Ուինիֆըրտ իրենց գործերով շատ զբաղած ըլլալուն պատճառով, ժամանակ չունին իրենց երկու զաւակներուն հետ զբաղիլ։ Պարոն Ճորճ դրամատան մէջ կ՛ աշխատի, իսկ տիկին Ուինֆրըտ կիներու քուէի իրաւունքի պահանջներու շարժման (Սիւֆռաժեթ - suffragettes) մաս կը կազմէ։ Բազմազբաղ զոյգը, զաւակներուն խնամքը կը վստահի մանկապահներու, որոնք չդիմանալով երկու փոքրերուն «անկարգութիւններուն», կարճ ժամանակէ մը ետք կը մեկնին։

1910-ի գարնանային օր մը, երբ Ճորճ տուն կը վերադառնայ, կողակիցը զայն կը տեղեկացնէ թէ մանկապահ Քեթի տունէն մեկնած է, որովհետեւ իրենց զաւակները՝ Ճէյն եւ Մայքլ, անոր հսկողութենէն փախած, տունէն դուրս ելած են։ Մանկապահը իր մեկնումը կը պատճառաբանէ հետեւեալ խօսքով՝ «Այս շաբթուան մէջ չորրորդ անգամ ըլլալով»։  

Փոքրիկները կը ցանկանան իրենց նոր մանկապահը խստադէմ ու խստապահանջ չըլլայ, այլ՝ ժպտերես, ուրախ ու  հետերնին վարուի կարծես իրենք անոր զաւակները ըլլան։ Սակայն իրենց հայրը՝ պարոն Ճորճ, կը պնդէ թէ խստապահանջ մանկապահն է որ առաքելութիւնը ճիշդ պիտի կատարէ ու «Թայմս» պարբերաթերթին մէջ մանկապահի ծանուցում մը կը հրապարակէ։ Յաջորդ օրն արդէն, Պանքս ընտանիքին տան մուտքին մանկապահներ, շարքով կանգնած կը սպասեն հարցազրոյցէ անցնիլ։ Յանկարծ ուժեղ քամի մը կը փչէ եւ զանոնք հեռուները կը քշէ։ Միաժամանակ երկինքէն, կախարդական հովանոցին օգնութեամբ, Մերի Փոփինս տան առջեւ կ՛ իջնէ։ Ան պատշաճ  ձեւով կը վարուի պարոն Պանքսին հետ, շեշտելով թէ մէկ շաբթուան համար պիտի մնայ ընտանիքին հետ, ու ապա ընտանիքին անդամները պիտի որոշեն եթէ ինք յարմար է մանկապահի գործին համար։  
Փորձառական մէկ շաբթուան ընթացքին, Մայքլին եւ Ճէյնին առջեւ կը բացուի կախարդական աշխարհ մը, ուր իրենք են դերակատարները։ Ժապաւէնի երազկոտ ճամբորդութիւններուն իրենց կ՛ ընկերակցին Մերի Փոփինս եւ ծխնելոյզ մաքրողը՝ Պըրթ (դերասան՝ Տիք Վան Տայք)։


== Մրցանակներ ==


== Ժապաւէնին երգացանկը ==


=== Մերի Փոփինս (նախատիպ ձայնակցում) ===
       


== Արտաքին յղումներ ==
Ռոպերթ Սթիվենսըն(անգլերէն)
Շերման եղբայրներ(անգլերէն)
Պիլ Ուոլշ(անգլերէն)
Տոն Տանկրատի(անգլերէն)
«Մերի Փոփինս» մանկապատանեկան գիրքերու շարք(անգլերէն)
Փամելա Լինտոն Թրավերս (անգլերէն)
Ուոլթ Տիզնի Ընկերութեան Աշխատանոց(ֆր.)
Չիմ Չիմ Չերի․ Մերի Փոփինս ժապաւէնի Օսքարի մրցանակակիր երգը(անգլերէն)
Ա․Մ․Ն․ Ծերակոյտի Գրադարան(անգլերէն)
Ճիւլի Անտրիուս(անգլերէն)
Ուոլթ Տիզնի(անգլերէն)
Տիք Վան Տայք(անգլերէն)
Եդուարդեան շրջան(անգլերէն)